CELEX: 32010R1266
Language: sl
Date: 2010-12-22 00:00:00
Title: Uredba Komisije (EU) št. 1266/2010 z dne 22. decembra 2010 o spremembi Direktive 2007/68/ES v zvezi z zahtevami o označevanju vin  Besedilo velja za EGP

31.12.2010   
            
            
               SL
            
            
               Uradni list Evropske unije
            
            
               L 347/27
            
         UREDBA KOMISIJE (EU) št. 1266/2010
   z dne 22. decembra 2010
   o spremembi Direktive 2007/68/ES v zvezi z zahtevami o označevanju vin
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (1) ter zlasti člena 21 Direktive,
   ob upoštevanju naslednjega:
   
               (1)
            
            
               Direktiva Komisije 2007/68/ES (2) spreminja seznam iz Priloge IIIa k Direktivi 2000/13/ES, v katerem so naštete sestavine, ki jih je treba navesti na označbi živil, ker lahko pri občutljivih posameznikih povzročijo škodljive reakcije, navaja pa tudi seznam nekaterih izvedenih sestavin iz Priloge IIIa, za katere je bilo znanstveno ugotovljeno, da zanje ni verjetno, da bi v določenih okoliščinah povzročile škodljive reakcije in so zato izključene iz zahteve o označevanju. Poleg tega razveljavlja Direktivo Komisije 2005/26/ES z dne 21. marca 2005 o določitvi seznama živilskih sestavin in snovi, začasno izključenih iz Priloge IIIa Direktive 2000/13/ES (3).
            
         
               (2)
            
            
               Ker spremembe pravil o označevanju vplivajo na industrijo, zlasti na mala in srednja podjetja, ki potrebujejo prilagoditveno obdobje zaradi lažjega prehoda na nove zahteve o označevanju, Direktiva 2007/68/ES določa začasne ukrepe za lažjo uporabo novih pravil, tako da dopušča trženje živil, danih na trg ali označenih pred 31. majem 2009 v skladu z Direktivo 2005/26/ES, do porabe zalog.
            
         
               (3)
            
            
               Navedeno prehodno obdobje, ki je določeno z navedenimi začasnimi ukrepi, je bilo podaljšano do 31. decembra 2010 z Uredbo Komisije (ES) št. 415/2009 (4) za vina, kakor je bilo določeno v Prilogi IV k Uredbi Sveta (ES) št. 479/2008 (5).
            
         
               (4)
            
            
               Po razveljavitvi Uredbe (ES) št. 479/2008 so vina zdaj določena v Prilogi XIb k Uredbi Sveta (ES) št. 1234/2007 (6). Zato se je treba sklicevati na navedeno prilogo.
            
         
               (5)
            
            
               V skladu s prvim pododstavkom člena 6(11) Direktive 2000/13/ES je treba seznam iz Priloge IIIa sistematično pregledati in po potrebi posodobiti na podlagi najnovejših znanstvenih ugotovitev.
            
         
               (6)
            
            
               Vinski sektor je izvedel nove znanstvene študije o alergenosti kazeina in jajčnega albumina, pridobljenih iz mleka oziroma jajc, ki se v vinarstvu uporabljajo kot sredstvo za bistrenje. Vložnik je trdil, da navedene študije temeljijo na novih znanstvenih podatkih, ki kažejo, da ni verjetno, da bi vina, ki sta mu v skladu z dobro proizvodno prakso dodana kazein in jajčni albumin za bistrenje, pri posameznikih, alergičnih na mleko ali jajca, povzročila škodljive reakcije.
            
         
               (7)
            
            
               Mednarodna organizacija za trto in vino je 8. junija in 19. julija 2010 vložila zahtevek za izvzetje iz označevanja za kazein in jajčni albumin, ki se pri proizvodnji vina uporabljata kot tehnološki pripomoček (sredstvo za bistrenje).
            
         
               (8)
            
            
               Komisija je 14. julija in 30. julija 2010 na EFSA vložila zahtevek za znanstvena mnenja o zgoraj navedenih snoveh.
            
         
               (9)
            
            
               Da bi se gospodarski subjekti izognili nepotrebnemu bremenu zaradi sprememb pri pravilih o označevanju, se obvezna uporaba Direktive 2007/68/ES v vinskem sektorju odloži do prejema znanstvene ocene EFSA.
            
         
               (10)
            
            
               Zato se datum iz člena 3(3) Direktive 2007/68/ES, ki določa prehodno obdobje, nadomesti z datumom 30. junij 2012, da se vina, dana na trg ali označena pred navedenim datumom, tržijo do porabe zalog, če so v skladu s predhodno veljavnimi določbami, tj. določbami Direktive 2005/26/ES.
            
         
               (11)
            
            
               Direktivo 2007/68/ES je zato treba ustrezno spremeniti.
            
         
               (12)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   V členu 3 Direktive 2007/68/EC se tretji odstavek nadomesti z naslednjim:
   
      „Države članice dovolijo, da se vina, kakor so opredeljena v Prilogi XIb k Uredbi (ES) št. 1234/2007, dana na trg ali označena pred 30. junijem 2012 in so v skladu z določbami Direktive 2005/26/ES, tržijo do porabe zalog.“
   
   Člen 2
   Ta uredba začne veljati na dan objave v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 22. decembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 109, 6.5.2000, str. 29.
   
      (2)  UL L 310, 28.11.2007, str. 11.
   
      (3)  UL L 75, 22.3.2005, str. 33.
   
      (4)  UL L 125, 21.5.2009, str. 52
   
   
      (5)  UL L 148, 6.6.2008, str. 1
   
   
      (6)  UL L 299, 16.11.2007, str. 1.